《题陈世恭所藏山水图歌》
明代·李昱

米公老手无人继，从此乾坤少清气。画师落笔颇似之，素练曲折开秋意。

上有青山万叠之嶙峋，下有白云千顷之氤氲。丹枫翠柏森左右，年深乃成十抱文。

白石坡头野亭小，一叶渔舟荡清晓。对岸想像忘机翁，坐占苍苔谈未了。

我尝四载客京华，每见画图成叹嗟。垂老归来爱幽独，欲借云根半间屋。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。